Кога проговаря детето и как да стимулираме говорните му умения




Развитието на говора на малкото дете е едно от най-важните постижения и е показател за нормалното психическо развитие.

През първите 3 месеца в резултат на емоционалната връзка и общуване между детето, майката и останалите хора от обкръжението му, се появяват първите звукове, които преминават в гукане, което понякога продължава по-дълго време ако детето се чувства добре, спокойно и е предразположено.

От 3-ия до 6-ия месец постепенно започва да се чува произнасяне на звукосъчетания, които съдържат съгласни – ма-ма, та-та, ба-ба, тя-тя и т.-н.

 През 8-ия и 9-ия месец детето започва да подражава и да разбира по-добре речта и говора на обкръжението му. То започва да се опитва да повтаря, да възпроизвежда, да произнася техни думи. Важни са опитите на детето, защото в крайна сметка то не може веднага да изговори правилно, точно и ясно цели думи.

 От 9-ия до 12-ия месец се забелязва произнасянето на първите осмислени от детето думи – те са около 5 до 10 думи.

 До 1г. и 6 месеца малкото човече разбира по-голямата част от нещата, които му говорят близките, но самото то говори малко. То изразява своите желания с една дума, която има смисъла на цяло изречение, например: „вода”, означава – „искам вода”, „дай ми вода”, викът „мамо” означава – „мамо, ела”, „къде е мама” и др.

 От 1г. и 6 месеца до 2 години започва истинското проговаряне на детето, защото започва да свързва първоначално две, а след това и повече думи в изречение. Произношението все още куца, детето не произнася – гълта някои срички от думата или пък някои звукове го затрудняват.

 През 3-та година бързо се увеличава броя на думите, които употребява детето, речникът му става все по-богат. В края на 2-та година детето използва около 300-400 думи, а в края на 3-та приблизително около 1500-1600 думи. Това е доста значителен скок в развитието на речта на детето.

Ролята на родителя Важно е да се знае от родителите, че тяхното дете им подражава, то разбира тяхната реч и въпреки че все още не може да произнася правилно някои думи, то ги слуша и възприема техния говор.

Затова родителите не бива да говорят на бебето с бебешки език, а напротив трябва да изговарят думите правилно и да ги свързват в ясни изречения. Например: ако детето казва „бу” вместо вода, вие разбирате много добре какво иска то, но това не означава вие да казвате също „бу”, а напротив произнасяйте думата правилно, както си е – вода, детето ви също разбира много добре какво е това и какво му казвате. Така ще се научи по-бързо да произнася правилно трудните думички.

Често пъти, когато детето е възприело правилно думата, но все още не може то самото да я изговори, както трябва, може да се стигне до следната ситуация: Питате детето, „какво има на картинката”? – То отговаря- „либа”, Вие – „ а, либа”, то – „ не ли – ба”, вие „ а, риба”, то – „ да, либа”.

И ако искате детето ви да говори правилно, книжовен език, не използвайте в речта си диалектни думи, нецензурни думи и др., които не искате да чуете от него. Много е важно детето да чува правилното произношение на думите от възрастния, независимо, че то самото все още не може да ги повтори съвсем точно. За детето е нормално и естествено да промени някоя дума в изказа си, понеже му е трудно, но за родителите е нормално да я изговарят правилно и точно.



Жестовете
Също така, когато детето научи първите думички майката, бащата и останалите близки е полезно понякога да не реагират на желанията на детето веднага, които то изразява само с жестове. Например, посочва ви мечето, което означава да му го дадете, а и вие много добре разбирате това, но е добре да го оставите да направи първия опит да изрази желанието си с думи, да пробва да произнесе названието на предмета, който желае да получи.

За подпомагане развитието на говора За да стимулирате проговарянето на малкото дете са изключително полезни игрите с движение на пръстите на ръцете, те активизират употребата на думички, които детето да повтаря след вас. Затова е полезно при всеки удобен случай родителите да играят с детето игри, които включват разнообразни движения с пръстите на ръцете. Например: „варило мише кашичка”, „дай ми бабо огънче” и много други игри, които стимулират говора на детето. Това е полезно в по-ранните етапи от развитието на детския говор, когато вие емоционално произнасяте думите към играта и извършвате енергични движения с пръстите детето ви започва да ви подражава и също да движи своите пръстчета и ръчички, но и да произнася и думичките към играта.

 Как да стимулираме интелектуалното развитие на бебето




Бебето ви има не само физически, но и основни интелектуални потребности. И за да ги разберете, не е зле да сте наясно за начина, по който то възприема света. Не бива да забравяте, че за вашето бебе светът е като филм, чийто образ се фокусира постепенно.

Например, когато сядате на стол, за да четете, вие прекрасно знаете, че столът, на който сте седнали, или книгата, която четете, или лампата до вас не са „вие“.

Бебето ви не знае това. Първоначално то не прави разлика между „аз“ и „не-аз“ във своята вселена.
За възрастния подобна реалност е трудна за възприемане; ние сме преживели много години, през които съзнанието за „аз“ и „не-аз“ в заобикалящата ни вселена постоянно се е упражнявало. Трудно ни е да приемем, че в началото за нашето бебе не съществува такова нещо като „аз“ или „мен“. Седмици му са нужни, за да започне да осъзнава „аз“-а си. Понякога това осъзнаване се проявява по забавен начин малкото бебе очаровано забелязва, че именно неговият-„аз“ си мърда пръстите на ръцете или краката. Открива също, че може да ги размърда винаги, когато пожелае. Не след дълго ще имате вече едно сияйно бебе, което ще седи на дупето си, ще мърда пръстите си и ще се опиянява от съвсем ново чувство за могъщество.

Важно е да се разбере тази постепенност в „зараждането“ на бебешката вселена; важно е да знаете, че ако осигурявате на бебето си подходящи интелектуални стимули, вие помагате на вселената му да се формира. Или, по думите на швейцарския психолог Пиаже: „Колкото повече детето вижда и чува, толкова повече иска да види и чуе.“
Наблюденията на д-р Уейн Денис в сиропиталища осветляват този въпрос по драматичен начин.

В първото сиропиталище бебетата били приемани, преди да навършат един месец. Почти непрекъснато ги държали в индивидуални люлки, легнали по гръб върху меки дюшеци; никога не ги изправяли или обръщали, докато не се научели сами на това. Сменяли им пелените, когато трябвало, и ги къпели веднъж на два дни. Давали им мляко с биберони, монтирани в люлките, като само от време на време медицински сестри ги хранели лично с полутечна храна. Нямали играчки. Накратко, светът, в който живеели, бил едва ли не изцяло лишен от сензорни и интелектуални стимули.
Д-р Денис установил, че по-малко от половината деца можели да седят между първата и втората си година и че нито едно не умеело да ходи. (За сравнение ще припомним, че почти всички нормални деца, отгледани от родителите си, седят сами към деветмесечна възраст и прохождат на около година и три месеца.) Измежду -навършилите две години по-малко от половината успявали да се изправят, като се хванат за нечия ръка или за някой стол. Проходилите не достигали и десет процента.

При едно следващо проучване в бейрутско сиропиталище д-р Денис наблюдавал развитието на група бебета на възраст от седем месеца до една година, нито едно от които не умеело да сяда, като приложил спрямо тях програма на системно сензорно стимулиране. По един час дневно той ги вдигал от люлките им и ги пренасял в съседна стая. Тук ги настанявал в малки столчета и им давал да гледат и пипат разнообразни предмети: цветя, книжни пликове, парчета оцветен дунапрен, капаци от метални кутии, пластмасови мухобойки, ярки бурканчета, шарени панички, пластмасови шишенца и Метални пепелници. През това време никакъв възрастен не се занимавал с децата, никой не им помагал да си играят с предметите, което би направило стимулирането още по-ефикасно..

Но дори при това твърде ограничено стимулиране от един час дневно всички бебета бързо се научили да седят без чужда помощ. Отначало някои доста се колебали, но накрая всички започнали да си играят с голямо удоволствие с предоставените предмети. По време на опита бебетата ускорили четирикратно средното си развитие. Такъв бил непосредственият резултат от сензорното стимулиране чрез игра, при това без да ре използва стимулът, какъвто би могло да представлява участието на възрастни в играта. 

С две думи, старото схващане, че всяко дете идва на света, надарено с определен интелектуален капитал, не устоява на доказателствата от най-новите научни изследвания. Резултатите от тях показват, че детето получава в наследство известен максимален потенциал от интелигентност, който виртуално може да достигне, когато порасне. За едно дете максималният потенциал е потенциалът на гения; за друго е средната интелигентност; за трето степента на максимална интелигентност е под нивото на средната. Но дали ще достигне до собственото си ниво на максимална интелигентност до голяма степен зависи от сумата на сензорни и интелектуални стимули, получени през първите пет години от живота му.

Виждате следователно колко е важно да осигурите на бебето си сензорно и интелектуално стимулиране. Давайте му предмети, с които може да си играе, които ще насърчат развитието на сетивата му – зрението, слуха, обонянието и т. н. Нека разполага с. предмети, които да опипва, смуче, дъвче, разглобява.

И най-обикновените неща вкъщи могат да свършат работа – парчета чист плат, които да мачка и хапе; пластмасови шишета и чинии, които да стиска и с които да удря; щипки за пране и халки, за да си чеше венците; целофан, празни картонени кутии и кухненски съдове. Списъкът може да се продължи. Като се има предвид, разбира се, че бебето всичко слага в устата, гледайте да не си играе с дребни предмети,, с които да се задави.

Можете и сами да измайсторите играчки за сензорно стимулиране. Всякакъв цветен предмет, с който може да се борави и който е достатъчно голям, за да не навреди, става за игра. Поразровете къщата си, идете на пазара или в универсалния магазин, все ще. намерите нещо подходящо за детето си. 

Но не забравяйте най-добрата играчка, тази, която бебето предпочита пред всяка друга – родителя, майка или баща. Говорете му и си играйте с него колкото искате. Непременно му говорете. Много майки повиват, хранят или къпят бебето, без дума да отронят. А защо да не се възползвате от тези възможности, за да му говорите?

Разказвайте му какво правите в момента. То, естествено, няма да ви разбере, но звукът на гласа ви ще стимулира сетивата и интелекта му.

 Нуждата от сън при деца от 1 до 3 години




От колко часа дневен сън се нуждае детето във възрастта между 1 и 3 години?
Потребностите от сън на децата на тази възраст са твърде различни. Характерно е, че общото количество на “сънните” часове започва бавно да намалява.
Нощният сън е около 11-12 часа, а дневният може да варира при различните деца от 30 минути до 4 часа.
На 1 година децата спят два пъти дневно: най-често от 10 до 12 часа, и от 15 до 16 часа. Към година и половина някои деца все още спят два пъти дневно по 1.5-2 часа, а други вече спят само следобед.
През третата година здравото, нормално развиващо се дете спи през деня по 1.5-2.5 часа.

Трябва ли детето да се приучва към еднократния дневен сън или то само се отказва от предиобедния сън?
Към година и половина детето вече бодърства непрекъснато близо 5 часа, затова е възможно да премине към едно спане дневно.
Преминаването от двукратен към еднократен дневен сън е преходен период за детето.
Ние, родителите, можем да му помогнем, като се постараем да облекчим детето в този преход. Не бива днес да го сложим да спи следобяд, ако до вчера сме го слагали в 10 часа. Внезапната промяна на режима може да предизвика нарушаване на съня, възбуда, капризи.
В продължение на 1-2 месеца режимът трябва да бъде преходен.
Трябва да имате предвид, че продължителното бодърстване е доста обременително за детето на тази възраст. То може и да не покаже веднага умората си, но тя се натрупва и накрая вие забелязвате, че то “без всякаква причина” става капризно и неуравновесено.

Как да определим какъв режим на сън и бодърстване е подходящ за детето?
Това ще ви подскаже поведението на детето. Ако преди сън то е превъзбудено (вика, смее се безпричинно, лудува, върши неща, които са забранени, не слуша какво му говорят, започва да плаче), или обратно, омърлушено е (хленчи по най-малък повод, обижда се безпричинно), значи се е преуморило. В такъв случай най-добре е да съкратите бодърстването с 30-40 минути, ако се налага – и с повече. Ако когато го слагате да спи, детето е бодро, чувства се добре, но продължително време не заспива, можете да отсрочите съня с 20-30 минути.
Трябва да имате предвид, че са възможни колебания във времетраенето на съня и бодърстването в зависимост от физическото състояние на детето, от настроението му, от времето, от сезона.

Ако детето заспива трудно втория път, това означава ли, че вторият сън е излишен?
Трудно заспиват именно децата, на които вторият сън е особено необходим – лесновъзбудимите, впечатлителните деца. Решението не е да им се отнема спането, а да се положат грижи те да заспиват на тишина, след тихи и спокойни игри.

Какво да се прави, ако детето спи само половин час?
Децата имат различни потребности от сън през деня. На едни им стигат 20 минути, на други им са малко 2 часа. Вие трябва да сте наясно с нуждите на вашето дете и да не го сравнявате с другите деца.
За да разберете дали вашето дете си е отпочинало добре, наблюдавайте го, докато бодърства. Ако то се чувства добре, играе активно, не мрънка, значи се е наспало.

Трябва ли детето да се слага да спи в точно определени часове?
Създаването на режим е важно и необходимо както за здравето на детето, така и за неговото добро самочувствие. Режимът трябва да се създава постепенно и в съответствие с индивидуалните потребности и характер на вашето дете, а не да му се налага. Не е необходимо режимът да се спазва “сляпо”.

Задължително ли е детето да спи и през деня в собственото си креватче?
Добре и през деня детето да спи в своята стая и в своето креватче, но не е страшно ако му разрешите да спи на друго легло, особено ако ви е трудно да накарате детето да си легне и това помага.

Препоръчва ли се детето да се приспива?
Няма нищо лошо в това да помогнете на детето да се успокои и да заспи. Можете да му разкажете или да му прочетете приказка, да го целунете, да го погалите. Добре е да излизете от стаята, преди детето да е заспало напълно. Ако детето плаче, добре е да не излизате от стаята, преди да се е успокоило.



Какво да се прави, ако детето упорито отказва да заспи?
Причините за това могат да бъдат различни. В зависимост от това са различни и мерките, които трябва да предприемете.
•  Детето не иска да спи, защото в момента не му се спи.
Как да постъпите
Наблюдавайте детето. Постарайте се да разберете кога то вече се чувства уморено и го сложете да спи. Ако то въпреки всичко не желае да спи, опитайте се да го накарате поне да полежи известно време, за да възстанови силите си.
•  Детето няма установен режим на бодърстване и сън
Как да постъпите
Трябва да въведете дневен режим, съобразявайки се с биологическите потребности на вашето дете. Не нарушавайте често и без достатъчно основания създадения вече дневен режим.
•  Сънят през деня е свързан с неприятни емоции за детето
Как да постъпите
Детето не бива да възприема дневният сън като наказание. Убеждавайте го, че трябва да поспи, защото след това ще се чувства много по-добре, пълно със сили за нови интересни игри. Детето не бива да мисли, че трябва да спи, защото вие така казвате.
•  Детето проявява прояви упорство
Как да постъпите
Не превръщайте слагането на детето за сън в арена на военни действия. Ако не успеете да сложите детето да спи с мирни средства, по-добре е да го оставите да не спи, отколкото да го насилвате.

6 ползи от игрите на открито за децата и тяхното здраве




1. За по-добър имунитет За да боледува по-малко, детето трябва системно да се калява и да има достатъчно физическа активност. Игрите навън са чудесен начин да стане това. Излагането на слънце, дори за няколко минути дневно, доставя на организма витамин D, повишава имунната защита и подобрява цялостно здравето.

2. Срещу късогледство Децата трябва да бъдат насърчавани да играят навън, за да предотвратят появата на късогледство, предупреждават експерти, цитирани от в-к „Дейли Мейл“. Проучването показа, че честотата на случаите е най-висока в страни, където има интензивен образователен режим, който принуждава децата да прекарват голяма част от времето си на закрито. Препоръчително е децата под 6-годишна възраст да прекарват поне 10 часа седмично на открито, за да се предпазят от миопия (късогледство).

3. За укрепване на мускулатуратаИгрите навън винаги са свързани с повече движение, отколкото тези у дома. Това помага на малчуганите да укрепят своята мускулатура и има превантивно действие срещу гръбначни изкривявания. Това няма как да се постигне със седене пред компютъра или телевизора, където детето се обездвижва, а и често позицията на тялото води до изкривяване на гръбнака.

4. Срещу астма и алергии Заседналият начин на живот увеличава риска от реакция към домашни алергени и от появата на астма. В много случаи деца успяват да „израстнат” своите алергични реакции именно след продължителен престой на планина или на село, където да прекарат повече време на чист въздух, с повече слънце и повече движение.

5. Срещу наднормено тегло Според една от последните статистики на СЗО 42 млн. деца под 5-годишна възраст в света са с наднормено тегло. Българчетата са в топ 5 по затлъстяване в Европа. Освен нездравословното хранене, като основна причина се посочва и липсата на достатъчно движение и твърде кратко време, прекарано в игри на открито.

За да се избегне обездвижването и наднорменото тегло, е препоръчителен балансиран хранителен режим, както и поне 2 часа дневно, прекарани в игри навън.

6. За по-здрав и по-спокоен сън Всички знаем, че след спорт и дълга разходка сънят е по-здрав и по-пълноценен. Същото се отнася и за децата, когато прекарат достатъчно време навън в игри. Проучване сред фокус групи на Калифорнийския университет показва, че ако детето играе на компютърни игри до късно, това има негативен ефект върху съня. В същото време деца, които играят навън поне 2 часа дневно, заспиват по-лесно и по-рядко страдат от среднощни страхове.

